Vlugtelinge: Polisie moet hulself beteuel, sê Amnestie InternasionaalGeweld het Woensdag in Kaapstad uitgebreek. (Foto: Phando/Jikelo, ANA) Die Menseregtegroep Amnestie Internasionaal Suid-Afrika doen ŉ beroep op die Suid-Afrikaanse Polisiediens (SAPD) om selfbeheersing uit te oefen wanneer hulle met betogers omgaan. Dit volg nadat geweld Woensdag in Kaapstad uitgebreek het toe polisie vlugtelinge voor die Verenigde Nasies se Hoëkommissariaat vir Vlugtelinge (VNHKV) in die Kaapse middestad verjaag het. Minstens 100 mense is in hegtenis geneem en intussen op waarskuwing vrygelaat. “Die gebruik van rubberkoeëls en skokgranate was onnodig en het die situasie duidelik vererger. Daarbenewens is ons bekommerd dat hierdie metodes gebruik is terwyl daar kinders teenwoordig was en dat dit moontlik trauma en beserings onder hulle kon veroorsaak het. “Die owerhede is die pligdraers en moet dringend alternatiewe en veiliger maniere vind om mense te hanteer,” het Shenilla Mohamed, uitvoerende direkteur van Amnestie Internasionaal Suid-Afrika, gesê. Geweld het Woensdag in Kaapstad uitgebreek. (Foto: Phando/Jikelo, ANA) Maroela Media het vroeër berig honderde buitelandse burgers kamp al byna drie weke lank buite die kantore van die VNHKV in Brooklyn in die ooste van Pretoria en die Waldorf-arkade in die middestad van Kaapstad. Dié mense wil hê die VN moet hulle hervestig omdat hulle onveilig voel in Suid-Afrika weens toenemende xenofobiese aanvalle teen hulle en ook ontevrede is oor onlangse xenofobiese aanvalle. Die meeste van dié groep buitelandse burgers is asielsoekers wat nie daarin kon slaag om vlugtelingstatus te verkry nie. Volgens Mienke-Mari Steytler, mediabeampte van Amnestie Internasionaal Suid-Afrika, het die Kaapstadse metropolisie Woensdagmiddag vlugtelinge begin verjaag en in hegtenis geneem, nadat die vlugtelinge na bewering oproerig geraak het. Die polisie in die Wes-Kaap het gesê hulle het Woensdag 100 mense in hegtenis geneem omdat hulle geweier het om die kantore te verlaat. ŉ Hofbevel is reeds op 18 Oktober verkry om die 300 vlugtelinge uit die kantore te verwyder. Geweld het Woensdag in Kaapstad uitgebreek. (Foto: Phando/Jikelo, ANA) Mohamed het gesê dit is baie belangrik dat die Suid-Afrikaanse owerhede en die VNHKV dringend werk maak van die situasie in Kaapstad én Pretoria om mense veilig te hou en hul menseregte te beskerm.